N á v r h

na realizáciu projektu Národného tenisového centra
–––––––––––––––––––––––––––––––––––––––––––––––––––––––––––––––––––––––––––

	Z hľadiska medzinárodnej popularity tenis patrí medzi významné svetové fenomény. Patrí medzi niekoľko športov, ktoré majú najpočetnejšiu členskú základňu a veľmi vysokú svetovú sledovanosť. Medzinárodná svetová tenisová federácia ITF združuje 189 členských krajín. Z hľadiska tohto postavenia tenisu vo svetovom športe Slovenská republika získala vysoký kredit a vo svetovom tenise sa radí na popredné priečky. Svedčí o tom aj úspešné účinkovanie slovenských tenistov (v minulosti - Miloslav Mečíř, olympijský víťaz na OH v Soule 1988, v súčasnosti - Dominik Hrbatý, Karol Kučera, Ján Krošlák, majstri sveta ATP TOUR v Düsseldorfe 2000, Daniela Hantuchová, víťazka Wimbledonu 2001).

Podľa členskej základne (10 000 členov v 190 kluboch, z toho 5 500 športovcov) patrí tenis medzi 3 najpopulárnejšie individuálne športy na Slovensku. Nezanedbateľný je aj fakt, že veľká časť obyvateľov sa tenisu venuje rekreačne a neorganizovane. Na základe týchto skutočností je jasne vidieť, že presadiť sa na domácej, ale predovšetkým na medzinárodnej scéne je veľmi ťažké. Vyžaduje si to systematickú, kvalitnú a prepracovanú prípravu. Slovenská tenisová škola v tomto smere patrí medzi najlepšie na svete a tenis patrí medzi najúspešnejšie športy na Slovensku.

Nezanedbateľný prínos tenisu je aj v propagácii Slovenskej republiky vo svete. V súčasnosti nikto nepochybuje o tom, že osobnosti svetového športu patria medzi najpopulárnejších a najznámejších ľudí vo svete, ktorí sú stredobodom záujmu svetových aj domácich médií. Vo svete málokto pozná odborníkov, politikov alebo „hlavy“ menších štátov ako je Slovensko, ale každý pozná najväčšie športové osobnosti v najpopulárnejších športoch. A keď medzi ne patria aj slovenskí športovci, vďaka nim Slovensko získava vo svete prestíž a budí záujem. Ako príklad môžeme uviesť, že finálové stretnutie Majstrovstiev sveta ATP TOUR v Düsseldorfe 2000 v priamom prenose prenášalo 85 televíznych spoločností a videlo ho približne 2 miliardy ľudí (Slovensko porazilo Rusko 3 : 0).

V tejto súvislosti uvádzame aj odpoveď prezidenta Rady pre hospodársky rozvoj v Columbuse v štáte Indiana, USA Brooka E. Tuttleho na otázku „Ako by sa Slovensko najlepšie zviditeľnilo v Spojených štátoch?“ „Koľko slovenských hokejistov je v NHL! Zoberte zopár týchto chlapcov a na nich spropagujte Slovensko! Máte tam veľa hokejistov a každý v Spojených štátoch sleduje hokej. A takisto je to aj s tenistami, ktorých máte v TOP 50. Použite takýchto ľudí, ktorí sú naozaj vynikajúcimi športovcami.“ (Profit, 17. číslo,        25. 4. 2000)

Slovenský tenis nestavia svoje úspechy iba na jednom vynikajúcom tenistovi, pred ktorým nebol a po ktorom nebude nikto s podobnými výsledkami. Slovenský tenisový zväz je zárukou systematickej, premyslenej práce v súčasnosti aj v budúcnosti a má jasnú koncepciu a ciele. Dôkazom toho je aj skutočnosť, že slovenskí tenisti už v juniorských kategóriách každoročne získavajú medailové umiestnenia na najvýznamnejších svetových a európskych podujatiach (v roku 2000 sa Kamil Čapkovič stal majstrom Európy do 14 rokov a Karol Beck bol druhý na ME do 18 rokov, v roku 2001 Jarmila Gajdošová bola druhá na ME do 14 rokov).

Na základe všetkých týchto skutočností Slovenský tenisový zväz pripravil projekt Národného tenisového centra, ktoré by sa stalo dôstojným stánkom slovenského tenisu. Národné tenisové centrum bude slúžiť predovšetkým ako miesto reprezentačných stretnutí v DAVIS CUP-e a FED CUP-e, budú sa tu konať významné domáce a medzinárodné podujatia – medzinárodné majstrovstvá Slovenska seniorov, juniorov a žiakov, medzinárodné turnaje, perspektívne aj turnaje zaradené do ATP TOUR a WTA TOUR a v neposlednom rade sa tu budú pripravovať všetky slovenské talenty bez ohľadu na klubovú príslušnosť. Táto nová, moderná a atraktívna športová dominanta Bratislavy aj Slovenska bude mať celoročné využitie a jej infraštruktúru bude môcť využívať aj široká verejnosť nielen na športové účely, ale aj relaxáciu, kultúrne vyžitie a pod.

Taktiež je potrebné uviesť skutočnosť, že na Slovensku v súčasnosti nie je žiadne tenisové centrum, ktoré by spĺňalo kritériá Medzinárodnej tenisovej federácie ITF na stretnutia DAVIS CUP-u a FED CUP-u. V súčasnosti má Slovenská republika udelenú         3-ročnú výnimku do roku 2001 ako jediná zo 16 krajín svetovej skupiny.
	
Slovenský tenisový zväz v roku 1999 odkúpil od Tenisového klubu Slovan Bratislava pozemok so starým centrálnym dvorcom, ktorý bude základom pre vytvorenie Národného tenisového centra a v roku 2000 pripravil projektovú a technickú dokumentáciu tak, aby sa po schválení tohto projektu vládou SR mohlo začať so samotnou realizáciou stavby už v roku 2001. Pozemok, na ktorom má byť vybudované Národné tenisové centrum, sa nachádza na Príkopovej ulici a projekt tohto centra organicky zapadá do sústavy športových areálov Tehelné pole – Pasienky. Výstavba areálu Národného tenisového centra je v súlade s platnou územno-plánovacou dokumentáciou, ktorou je pre tento pozemok Územný plán hlavného mesta Bratislavy – aktualizácia 1993, kde je pozemok evidovaný ako funkčná plocha určená pre šport a rekreáciu.

V projekte sa počíta s 5-dvorcovou tenisovou tréningovou halou s komplexnou infraštruktúrou a s centrálnym tenisovým dvorcom s otváracou strechou pre 4 000 divákov.

	Plánované ukončenie výstavby Národného tenisového centra je v 1. štvrťroku 2003.

Rozpočet výstavby Národného tenisového centra – I. a II. etapa:

Podrobnejší rozpočet je uvedený v ekonomickej správe, ktorá je v prílohe materiálu.

Spôsob financovania

Rok 2000	1,8 mil. Sk	z výťažkov lotérií a iných podobných hier prostredníctvom kap. 
MŠ SR (poskytnuté)

Rok 2001	30,0 mil. Sk	z výťažkov lotérií a iných podobných hier prostredníctvom kap. 
MŠ SR (schválené uznesením Rady Štátneho fondu telesnej kultúry č. 27 zo dňa 24. júla 2001)

10,0 mil. Sk	z prostriedkov určených v roku 2000 na elimináciu dopadov katastrofálneho sucha v poľnohospodárstve a lesnom hospodárstve (schválené uznesením vlády SR č. 395 zo dňa      9. mája 2001)

35,4 mil. Sk	z výnosov privatizácie

15,0 mil. Sk	z predpokladaného doúčtovania z výťažkov lotérií a iných podobných hier prostredníctvom kap. MŠ SR

Rok 2002	30,0 mil. Sk	z výťažkov lotérií a iných podobných hier prostredníctvom kap. 
MŠ SR 

160,0 mil. Sk	z výnosov privatizácie

15,0 mil. Sk	z vlastných zdrojov Slovenského tenisového zväzu

Rok 2003	20,0 mil. Sk	z výťažkov lotérií a iných podobných hier prostredníctvom kap. 
MŠ SR

		15,0 mil. Sk	z vlastných zdrojov Slovenského tenisového zväzu

Pozn.	V roku 1999 na odkúpenie pozemku so starým centrálnym dvorcom, ktorý je základom pre vytvorenie Národného tenisového centra, boli Slovenskému tenisovému zväzu poskytnuté finančné prostriedky vo výške 23,0 mil. Sk z výťažkov lotérií a iných podobných hier prostredníctvom Štátneho fondu telesnej kultúry.

Prínosy Národného tenisového centra

Priame ekonomické prínosy:

a)	úspora za prenájmy pri stretnutiach DAVIS CUP-u, FED CUP-u a významných domácich a medzinárodných podujatí
12,0 mil. Sk / rok

b)	úspora za prenájom tréningových priestorov pre reprezentáciu SR
  3,0 mil. Sk / rok

c)	umožnenie štúdia a športovej prípravy 15 študentom zo Slovenska v USA so štipendiom 25 000 USD ročne (juniorskí reprezentanti, ktorým sa nepodarí prestup medzi profesionálov sú žiadaní na univerzity v USA)
17,6 mil. Sk / rok

d)	príjem zo založenia medzinárodnej tenisovej akadémie Slovenského tenisového zväzu (v súčasnosti je medzinárodný dopyt po príprave mladých tenistov na Slovensku)
  5,0 mil. Sk / rok

e)	vytvorenie približne 85 stálych a 70 príležitostných pracovných miest
23,5 mil. Sk / rok 

f)	prevádzka Národného tenisového centra bude financovaná z vlastných príjmov (rozbor príjmov a nákladov je v ekonomickej správe, ktorá je v prílohe materiálu)
22,3 mil. Sk / rok

Nepriame ekonomické prínosy:

a)	splnenie podmienok Medzinárodnej tenisovej federácie ITF na organizovanie veľkých medzinárodných podujatí – DAVIS CUP, FED CUP, ATP Slovak Open, WTA Slovak Indoor

b)	zvýšenie kvality exportného artiklu slovenského športu, ktorým dnes tenis bezpochyby je

c)	investícia v druhom najsledovanejšom športe na svete

d)	účinné zhodnotenie minulých investícií, z ktorých najvzácnejšou je tradícia a úspechy

e)	vytvorenie podmienok pre pokračovanie dnešnej skvelej generácie tenistov (Karol Kučera, Dominik Hrbatý, Henrieta Nagyová, Karin Habšudová) – pozitívnych vzorov  pre mládež

f)	zlepšenie medzinárodnej prezentácie Slovenska